text.text: موقع واب يعبر على أفكار وعقيدة ومشروع الحركة القومية التونسية
text.text_idx: #000000
text.text: تقرير مشروع الإستيطان الأجصي و إزالة تونس من الوجودحملة توانسا صد الإستيطان الأجصي بتونس
text.text_idx: #000004
text.text: الرئيسيةالسيادة التونسيةالاستهتار بالقيم القومية العليا: السيادة التونسية
text.text_idx: #000006
text.text: الاستهتار بالقيم القومية العليا: السيادة التونسية
text.text_idx: #000007
text.text: – فما متابع لقضية السيادة التونسية نشر في بروفيلو احدى “مقالات الصفحة” تحت تعليق انو هاذي هيا “القضية المركزية” و لكن جاه تعليق خيالي ممتاز الا وهو ” يظحكوني جماعة السيادة” .
text.text_idx: #000009
text.text: – في بالكم انو “يضحكوني جماعة السيادة” هاته 3 كلمات البسيطة جدا تحتاج “محلل نفسي” عملاق لتفكيكها لاقصى حد وتحتاج لعزام راسو عريان برسمي باش يفهم ما ورائها .ك “قومي تونسي بسيط” نمن بتونس علخر و نرا انو عندي فهم لاباس عليه للعقلية التونسية شنحاول نعمل جهدي في فهم هاته “المقولة العظيمة” الي تذكرني ب”شنعملو بيهم الكتب ؟؟؟” المقولة الثورية جدا في 2014 .
text.text_idx: #000011
text.text: – كيف تقول “جماعة السيادة” تنفي عليها عموميتها و تونسيتها و تردها اهتمام/انشغال جزئي و غير مهم ل”الجماعة التونسية الكاملة” و هكا تولي “السيادة” كيفها كيف “الحريات الفردية” كيفها كيف “المساوات في الارث” كيفها كيف “الزطلة” او اي من القضايا التافهة المطروحة سياسيا في تونس اما “السيادة” اقل منهم لنو مفماش تغطية اعلامية و متحضاش بتمويل اجنبي و مناصرة الاحزاب الكبرى.
text.text_idx: #000014
text.text: – “جماعة السيادة” تحول المناضلين برسمي( لنهم مبدئيين و مؤمنين ب”تونس” ) الى “شلة قهوة” او “مجموعة اقارب” و تتجاهل “القضية” تماما و تردها ثانوية مقابل انو فما “جماعة” مجرد “جماعة” و المقصود هوا “اقلية” و “مجموعة صغيرة العدد” لا يعتد بها و ليس لها قيمة لذلك فانها تظحك لنها “صغيرة العدد” و”بلا موارد” و تحب “تحقق السيادة”.
text.text_idx: #000015
text.text: – هاذا هوا المظحك انه “الايمان بالذات ” الي يظحك في جماعة السيادة هوا ايمانهم ب”الامة التونسية” وايمانهم بذاتهم و لذا فانو “العجزة”,”الجبناء”,”التافهين” يظحكو عليهم كيما يصير في كل مشروع او دعوة عظيمة يظحكو عليها لاعتقاددهم باستحالتها و لكن ينساو او يجهلو انو “قوة المشروع” هيا في “الايمان” مش في “الموارد”.
text.text_idx: #000018
text.text: – “جماعة السيادة” و تحديدا “الحزب القومي التونسي” و المستقلين الي يعاونوهم عندهم “الايمان” عندهم “القلب” عندهم “الارادة” عندهم “الاستعداد للاستشهاد” عندهم “الوعي” و عندهم “الثقة في المستقبل” ولذا فانهم مستعدين يواجهو “الغول” ويموتو قدامو علجال “الامة التونسية” و هكا يكونو استرجعو “تقاليد الفلاقة” الي ضيعوها “التوافه” الحاكمين في السياسة ,الاعلام و الثقافة حاليا.
text.text_idx: #000019
text.text: – هل انو “قضية السيادة” تظحك ؟؟؟ هل انو كيف نقولو “عزة”,”شرف”,”كرامة”,”شموخ” مهناها انكتو ؟؟؟؟ هل انو “السيادة التونسية” لا تستحق انو تكون قضية تلم الراي العام بل و توحد الراي العام ؟؟؟ هل انها مترتقيش ابدا لمستوا قضايا”الحريات الفردية”,”العنصرية”,”المثلية الجنسية”,”المساوات في الارث” و”غلاء الاسوام” ؟؟؟ هل انو “السيادة التونسية” متستحقش تاخو باي او مكان في “الاهتمام التونسي” ؟؟؟؟ها لهاته الدرجة تضائلت او تتافهت “قيمة الامة التونسية” لدرجة انو “القضايا الجنسية,الاجتماعية والدينية” ( الي يفرقو و يقسمو التوانسة) ولاو اهم و اعظم قيمة من “الامة”و”الدولة” في الوعي التونسي؟؟؟؟.
text.text_idx: #000022
text.text: – “العاهرة”,”المتسول” يتخلاو على الشرف و الكرامة لاجل “الفلوس” و لذا طبيعي جدا انهم يظحكو على الي يتخلا على “المنافع الشخصية” علجال “الشرف القومي” مش شرفو الشخصي بركا .لكن اذا كانت العاهرة تنجم تكون ضحية فانو “الفكر العاهر التسولي” هوا “المجرم الاول” و هاذا الفكر نافذ علخر في الوعي التونسي لدرجة انو يرا في “السيادة” قضية رجعية في عصر “العولمة”.
text.text_idx: #000025
text.text: – فما شكون اتهم الحزب المعارض لوجود الاجانب في “البنك المركزي التونسي” بانو “حزب هوكش” لنو المصلحة التونسية تقتضي وجود “الاجانب الفرانسيس الاوروبيين” في “لجنة قبادة الاقتصاد التونسي” و بما انهم “هوكش”/”جبورة” ميفهموش فانهم بحاربو على “قيمة تونس الروحية” مش على “التمويلات الاجنبية” الي تنجم اتدبرهم تونس مقابل ” التخلي على السيادة”.
text.text_idx: #000026
text.text: – الخارج يستثمر في “التبعية” عبر “تمويل الاحزاب التابعة” و”النخبة الاعلامية” و من بعد يتحكم في “القرار التونسي” بارخص تكلفة و هكا بخلص “سوم رخيص” علخر مقابل نفوذو في تونس الي يمتد حتا للتحكم في “العايلة التونسية” وفي “المسايل الحميمية” بعني حتا هاذا النوع من العهر السياسي الفكري هوا “رخيص علخر” و محصل فلوس اقل ملي ينجم.
text.text_idx: #000028
text.text: – “العهر الفكري التونسي” يذكرني ب”الاقتصاد السياحي التونسي” لنهم يتشاركو في “الرخص الكبير” و”الاعتماد على الخارج” و زادا تتفيه و احتقار”القيم” و هاذا الي ينتج عليه “دولة رخيصة”,”دولة متسولة”و”ثروات منهوبة” و “حياة عامة حقيرة”.
text.text_idx: #000029
text.text: – طبعا كل هاذا الكلام لا يحوك و لا يمس “النفسية الرخيصة العاهرة التونسية” لنها مخدرة تماما ب”الطمع”,”الخوف”و”الشهوات” و لذا فانها تعفنت تماما و معاد فيها ما يتصلح و تستلزم “الاستئصال” باش تتعوض ب”روح تونسية حرية شريفة قوية سيدة و حية” و هاذا بالظبط الي تهدفلو “القومية التونسية” و يسعالو “الحزب القومي التونسي” في نضالو الشارعي و الفابسبوكي الي سموه “جماعة السيادة التونسية”.
text.text_idx: #000030
text.text: -فما احتمال انو الاسلوب ,التكتيك او منهجية النضال علجال السيادة “تظحك” ممكن “الحملة الاعلامية” تظحك ممكن “الوقفات الاحتجاجية” تظحك ممكن “الخطب الشارعية” تظحك ممكن زادا “اعداد الحاضرين” في “الوقفات الاحتجاجية” تظحك ممكن ياسر انو “مظهر المناضلين” يظحك مثلا لبستهم “تظحك” او “وجوههم” خايبة مش مزيانة مهمش “مضخمين” ممكن .تتعدد الاسباب الممكنة ل”الظحك” على “نضالات القومية التونسية “علجال “السيادة التونسية” تتعددد و تتشعب على حسب “الذوق” بتع “النقاد الخبراء القافزين الاذكياء و علماء السياسة التونسية”.
text.text_idx: #000032
text.text: – ممكن الدعوات الي نعملوها ل”التحرك” او “الاهتمام” ب”القضية السيادية التونسية” مهيش مزيانة مهيش مزخرفة او “قعرة ياسر” لدرجة انها تظحك و تقتل بالظحك تخليكم تقولو “يا شو مقعرو الاستدعاء للوقفة” “يا شوف قداشهم جبوغة ميعرفوش يعملو تصويرة مزيانة “,”يا قداشهم هواة سياسة و نضال هذوما الي ينبحو على السيادة التونسية”.- ممكن نظحكو ممكن منعرفوش نخدمو “حملة اعلام شعبية” ممكن “مناش بروفيصيونالات” ( برسمي احنا هواة علخر في المجال الاعلامي الالكتروني) ممكن احنا “نكرات”( مناش “مشاهير”) ممكن لبستنا “مهنتلة مجرتلة” ممكن ياسر ياسر “احنا قعاغ جبوغة برسمي”.
text.text_idx: #000033
text.text: – ممكن انو حملة “السيادة التونسية” مجتش كيما يلزم ممكن متخدمتش مليح ممكن مجابتش الدعم المطلوب ممكن كانت “فاشلة” ممكن كانت فاشلة علخر و لابعد حد ممكن كانت افشل حملة في تاريخ تونس ممكن زادا كانت امسط مصار و اقعغ حملة( كيما تقولو انتوما).- اما الي مش ممكن ابدا ابدا هوا انك تكون “تونسي” و متحس حت شي يتحرك فيك منداخل كيف تتجبد “قضية السيادة التونسية” ,”الكرامة التونسية”,”العزة التونسية” و”الشرف التونسي”.
text.text_idx: #000034
text.text: – الظحك على “الحملة” مهما كان “فشلها” و تناسي او تجاهل “القيمة”,”الغاية” و “القضية” هوا سلوك “ساقط” لو كنت “مكش تونسي” اما هوا سلوك “خاين”,”عميل” و معادي للامة التونسية كيف تكون” تونسي بالوراثة”.- الظحك على “حملة السيادة التونسية” بسبب “المظهر” هوا تشليك لل”قضية التونسية” و ضرب لمحاولات “تعميق الوعي التونسي” ضرب او قتل ل”الروح التونسية” بكل وضوح و بكل صراحة .
text.text_idx: #000035
text.text: – في الاخير فانو بامثالكم “المقعارة”,”النبارة” تتشلك القضايا,ينحط الوعي ,تتهمش الجماهير و تتدمر القيم العليا و هكا “اعداء الامة” يلقاو ساهل انتهاك سيادتها و استعمارها و الاستفعال في ابنائها و بعدها تقعدو تتبكاو و تندبو على “مكتوبكم الخايب الماساوي” الي انتوما اول متسبب فيه.
text.text_idx: #000037
text.text: *4. التفوريخ العقلي التونسي و الاستهتار بالقيم العليا
text.text_idx: #000038
text.text: – لازم نستعرفو انو فما ازمة عامة تونسية و موش مجرد ازمة عادية عابرة و انما ” قديمة” والاهم مخطرة ,مخربة و قاتلة للامة التونسية.
text.text_idx: #000039
text.text: – القوة,الحياة,الازدهار,التقدم و التسامي القومي و حتا الشخصي هوما مربوطين ب”الوعي”,”الاخلاق”و”الارادة” اي انهم مريوطين و ناتجين اصلا على “الحالة الروحية/العقلية” للامة او الشخص . و لهنا نلقاو انو “الامة التونسية” و”الانسان التونسي” مصابين في “الروح” بمجموعة امراض مفسدة,مخربة ومحطمة و جرتهم “الامة” تعاني في انحطاط و ضعف تام من السياسة حتا الرياضة.
text.text_idx: #000040
text.text: – اعظم خطر تتبلا بيه “الامة”و”الشخص” هوا الاستهتار بالقيم العليا او الاستخفاف بيه و تتفيهها على اساس انها “قديمة”,”ماصطة”,”مش مزيانة/مش حلوة” ,”خايبة”,”قعرة”وووووو هاذا يؤدي مباشرة لل”عهر”,”الضعف”,”الخسارة”,”الانسحاق” و التفسخ التام “مستقبلا”.
text.text_idx: #000041
text.text: – الاستهتار بهاته القيم الحرة الشجاعة النبيلة ,الرجولية, البطولية ,والسامية يعني الاستسلام و الانقياد لل”قيم المنحطة الدنيئة الساقطة المتخلفة” من نوع “المظهرية”,”اللذوية”,”الركشاوية”,”الهروب من المسؤولية”,”التراخي”,”الجبن”,”الاتكالية”,”الانهزاميمة” “الانتهازية”,”الجهل”,”البهومية” و”الاتباعية”.
text.text_idx: #000043
text.text: – الفشل و الاحباط الناتج عليه ولدولنا “السلوك التنبيري” و”الفخرة باللامبلاة” الي يعتمدهم “العقل الانهزامي التونسي” ك”مواقف” تمنعو من “الاحباط المستقبلي” و تخليه ديما “مرتاح” و”شايخ” و هكا يولي بطول المدة و الاستيناس “مضاد لاي نشاط عام” او “قيم عامة” و يتبنا بالطرف بالطرف “الجهوية”,”الفئوية”,”الطبقية”,”العايلية” و”الفردانية” و يقوم ب”تذويب الرابطة القومية التونسي” روحيا وعضويا (من بعد) و يكرس “الهوان التونسي” و يخدم “اعداء الامة” من “الخارج” و”الداخل”.
text.text_idx: #000044
text.text: – هاذا الموقف المستهتر هوا ابتلاء تبلات بيه الامة و تحتاج مواحهتو بكل جدية ,حزم و صرامة لنو التسامخ معاه عندو نتيجة واحدة هيا “الخسران” و انهيار الباقي من المعنويات و الخصال الحربية الحية في الامة التونسية.
text.text_idx: #000045
text.text: – هاذا الموقف العاطفي السلبي يتميزو بيه عادة الاطفال قدام “نصايح الاهل” او “القواعد العامة” و لكن كيف ينضجو يفهمو ,يوعاو و يستوعبو مليح قيمة “الحكم”و”الاخلاق”( الاخلاق مش العادات و التقاليد ) و “الخبرة” .لكن في حالتنا التونسية فانو هاذا السلوك تتميز بيه “شريحة متعلمة و فاعلة ” و فاتت “سن المراهقة” اي معندها حتا عذر او مبرر موضوعي ب’الجهل” او “قلة الخبرة” و لذا معندناش الحق في “عذرهم” او “التبرير ليهم”.
text.text_idx: #000046
text.text: – الامة تحتاج ديما لشعلة روحبة تحركها بكل قوة بكل عزم و تحتاج لوعي صافي (بصيرة) يوجهها و يركز اهتمامها على “القضايا الحقيقية و بدون “الشعلة المحركة” و “الوعي الموجه” تخمد الامة تتلاشا الطاقة ويضيع المستقبل و هاذا بكلو تستهتر و تستهين بيه هاته “العقلية المقعارة النبارة ” و لذا واجبنا مواجهتها و فضحها و توعية الامة بخطرها كل حين و كل وقت.
text.text_idx: #000047
text.text: – القومية التونسية تهدف اساسا لاحداث تغيير جذري في “الواقع التونسي” و”المسار التاريخي التونسي” تهدف لرفع “الامة” من “القاع” لل”قمة” و هاذا مينجم ايجي كان بالعمل على “الروح التونسية” وانتشالها من “المستنقع الفكري العاطفي” الي انحدرتلو في 60 سنا الي فاتو ( من وقت انقسام الحركة الوطنية بين “البورقيبيين” و”اليوسفيين”) و لهنا القومية التنسية من واجبها مواجهة “الانحطاط العاطفي” و”الموقف الساخر من القيم” لنهم يمثلو “قوى الشد العقلي للقاع”.
text.text_idx: #000048
text.text: السيادة التونسية
text.text_idx: #000049
text.text: مسألة السيادة و القومية التونسية
text.text_idx: #000050
text.text: جذور النفوذ الفرنسي الأوروبي في تونس
text.text_idx: #000051
text.text: من المطالبة بالإعتذار الى تجريم الإستعمار
text.text_idx: #000053
text.text: الحقيقة الكاملة: حملة السيادة المالية لتحرير البنك المركزي
text.text_idx: #000054
text.text: اترك تعليقاً إلغاء الرد
text.text_idx: #000055
text.text: لن يتم نشر عنوان بريدك الإلكتروني. الحقول الإلزامية مشار إليها بـ *
text.text_idx: #000056
text.text: البريد الإلكتروني *
text.text_idx: #000057
text.text: الموقع الإلكتروني
text.text_idx: #000058
text.text: تابعنا على الفيسبوك
text.text_idx: #000059
text.text: جميع الحقوق محفوضة لمجلة القومية التونسية 2021 Cream Magazine by Themebeez
text.text_idx: #000060